Od 5. decembra 2016 prišlo do Grécka 3 873 osôb. Celkový počet migrantov nachádzajúcich sa v Grécku zostal v porovnaní s predchádzajúcim vykazovaným obdobím rovnaký a k 7. februáru bol približne 62 600 migrantov, z čoho približne 15 000 bolo na ostrovoch a približne 47 600 na gréckej pevnine. Od 5. decembra 2016 prišlo do Talianska 15 614 osôb. Eritrejčania, čo je hlavná štátna príslušnosť oprávnená na premiestnenie v Taliansku, predstavovali 3,6 % vstupov.

Od 7. decembra do 7. februára bolo premiestnených ďalších 3 813 osôb, 2 558 osôb z Grécka (vrátane prvého premiestňovacieho presunu do Lichtenštajnska) a 1 255 osôb z Talianska. Francúzsko je krajina, ktorá doteraz premiestnila najväčší počet žiadateľov (2 727), za ním nasleduje Nemecko (2 042) a Holandsko (1 361).

Počet maloletých osôb bez sprievodu prichádzajúcich do Talianska naďalej rástol: 28 129 maloletých osôb prišlo do Talianska v roku 2016, z ktorých 25 772 (91,6 %) bolo bez sprievodu, a to vrátane 3 806 Eritrejčanov, 218 Sýrčanov, 394 Iračanov a 13 Jemenčanov. Do 23. januára 2017 okrem toho prišlo do Talianska 462 maloletých osôb bez sprievodu, z ktorých štyri majú štátnu príslušnosť oprávnenú na premiestnenie. Vnútroštátne centrum pre sociálnu solidaritu v Grécku uvádza, že k 27. januáru sa v Grécku podľa odhadov nachádzalo 2 200 maloletých osôb bez sprievodu. Ako už bolo uvedené, v rámci hromadnej predregistrácie v Grécku bolo identifikovaných 1 225 maloletých osôb bez sprievodu, z ktorých 48 % (približne 588) patrí k jednej zo štátnych príslušností oprávnených na premiestnenie (36 % Sýrčanov a 12 % Iračanov).

Samotné Taliansko plánuje zvýšiť počet zamestnancov, ktorí spracúvajú žiadosti v dublinskej jednotke, a preukázalo pružnosť v súvislosti s bezpečnostnú previerku. Na žiadosť Nórska boli v januári 2017 prvýkrát uvedené do praxe opatrenia s Europolom na uľahčenie dodatočných mimoriadnych bezpečnostných kontrol. Na základe protokolu o premiestnení pre Taliansko by sa mal prvý spoločný bezpečnostný pohovor Europolu, nórskych a talianskych úradníkov konať v Taliansku vo februári. Účelom pohovoru by malo byť vyvodiť závery z postupu a zvýšiť potrebnú dôveru všetkých členských štátov vykonávajúcich premiestnenia z Talianska vo funkčnosť v systému.

Sedem krajín (Nemecko, Francúzsko, Malta, Holandsko, Nórsko, Fínsko a Švajčiarsko) sa v plnej miere zapája do premiestňovania z Talianska. Z týchto krajín sú Malta a Fínsko na ceste k splneniu svojich záväzkov a Nórsko a Švajčiarsko pri súčasnom tempe v plnej miere splnia svoje záväzky na premiestnenie už v marci 2017. Členské štáty, najmä tie, ktoré ešte nevykonávajú premiestnenia z Talianska, by mali zintenzívniť svoje úsilie, aby bol dosiahnutý mesačný cieľ 1 000 premiestnení z Talianska.

Opatrenia na riešenie problémov súvisiacich s premiestnením zraniteľných žiadateľov vrátane maloletých osôb bez sprievodu: Tempo premiestnenia maloletých osôb bez sprievodu bolo podobné ako v predchádzajúcom vykazovanom období, čo zapríčinili ťažkosti s premiestňovaním zosobášených maloletých osôb, ako sa uvádza v oddiele 2.1. Niektoré členské štáty takisto prejavili neochotu prijať iné kategórie zraniteľných osôb (napr. vážne choré osoby); iné vykladajú rozhodnutia Rady príliš striktne a domnievajú sa, že platnosť prísľubu uplynula, keď musel byť presun zo zdravotných dôvodov odložený (napr. osoba nie je schopná cestovať v dôsledku ochorenia) a nebolo ho možné uskutočniť v dvojmesačnej lehote stanovenej v rozhodnutiach Rady. Podľa rozhodnutí Rady by zraniteľní žiadatelia mali byť premiestnení prioritne a je potrebné byť pružní, ak musí byť presun zo zdravotných dôvodov odložený nad rámec dvojmesačnej lehoty. O to viac to platí v prípade, keď členský štát premiestnenia nedodržuje dohodnutú lehotu, v ktorej má reagovať na žiadosť o premiestnenie. V rozhodnutiach Rady sa umožňuje predĺženie lehoty o ďalšie štyri týždne a v konečnom dôsledku aj na obdobie po predĺženej lehote. Preto je žiaduca väčšia pružnosť členských štátov premiestnenia.

Stále dochádza k tomu, že niektoré žiadosti sú zamietnuté z dôvodov, ktoré rozhodnutia Rady nepredpokladajú, napríklad z dôvodu štátnej príslušnosti (a to aj v prípadoch, ak má osoba štátnu príslušnosť, ktorá je oprávnená na premiestnenie). Odmietnutia by mali byť lepšie zdôvodnené, aby sa splnili požiadavky rozhodnutí Rady. V tomto zmysle možno Nemecko, Holandsko a Írsko považovať za dobré príklady, ako sa majú zdôvodňovať odmietnutia. Výmena informácií je veľmi dôležitá pre bezpečnosť Európskej únie. Členské štáty by preto nemali odmietať určité žiadosti len všeobecným odkazom na bezpečnostné dôvody a mali by spoločne pracovať na komplexnom riešení tejto záležitosti. Europol v reakcii na obavy, ktoré vyslovili viaceré členské štáty v súvislosti s výmenou informácií týkajúcich sa bezpečnosti, poskytol osobitný zabezpečený komunikačný kanál pre členské štáty, aby mohli bezpečne poskytovať dôvody zamietnutia žiadostí o premiestnenie. Tento kanál je funkčný od 1. decembra 2016, doteraz ho však žiadny členský štát nevyužil na oznámenie dôvodov odmietnutia. Grécka polícia v Grécku zriadila národného bezpečnostného spravodajcu ako kontaktné miesto pre oznamovanie dôvodov zamietnutia. Komisia opäť zdôrazňuje možnosť výmeny odtlačkov prstov prostredníctvom nástrojov policajnej spolupráce na bezpečnostné overenie na vnútroštátnej úrovni, najmä v prípadoch, keď žiadatelia nemajú doklady totožnosti alebo cestovné doklady.

Situácia maloletých osôb bez sprievodu v hotspotoch je osobitne náročná. Často zostávajú dlhší čas v štruktúrach hotspotov alebo v iných prijímacích centrách v prvej línii, lebo systém prijímania neumožňuje na rozdiel od dospelých a rodín automatický presun do centier v iných častiach Talianska. V hotspotoch zostávajú dlhšie aj ostatné zraniteľné kategórie. Talianske orgány by mali prijať opatrenia na zabezpečenie vyhradených oblastí a pomoci vo všetkých hotspotoch, urýchlenie postupov na umožnenie presunov do prijímacích zariadení v prvej alebo druhej línii v čo najkratšom čase, kde by mal byť k dispozícii dostatočný počet miest, a na včasné vymenovanie poručníkov.

Opatrenia na zvýšenie počtu hotspotov a zabezpečenie ich plnej funkčnosti: celkový počet prichádzajúcich osôb v roku 2016 bol 181 346. So zreteľom na tento rekordný počet je celková kapacita štyroch funkčných hotspotov (1 600 miest v Pozzale, Lampeduse, Trapani a Tarante) nedostatočná. Iba menej ako jedna tretina vylodení sa uskutočňuje v štyroch fungujúcich hotspotoch (52 337 osôb). Keď sa však zoberú do úvahy vylodenia v šiestich ďalších prístavoch, ktoré uplatňujú stále operačné postupy hotspotov, predstavuje tento podiel dve tretiny. Ministerstvo vnútra sa 7. decembra rozhodlo vymenovať 15 prístavov vylodenia ako prístavy uplatňujúce operačné postupy hotspotov. Taliansko by malo urýchliť otvorenie už oznámených ďalších hotspotov a vylepšenie ostatných prístavov vylodenia.

Rozdiel medzi počtom registrácií gréckou azylovou službou a celkovým počtom prísľubov sa vo vykazovanom období zvýšil (od 6. decembra do 6. februára registrovalo Grécko 5 233 žiadostí o premiestnenie, pričom počet dodatočných prísľubov bol 2 733). Grécko registrovalo do 6. februára celkovo 24 640 žiadostí, zatiaľ čo celkový počet prísľubov bol 15 329, čo znamená, že približne 9 000 prípadov je pripravených na premiestnenie bez prísľubov. Plnenie mesačného cieľa týkajúceho sa prísľubov a presunov sa stáva prioritou na zabezpečenie obnovenia dublinských presunov a premiestnenie všetkých oprávnených žiadateľov v časovom rámci uvedenom v rozhodnutiach Rady.

Taliansko a EASO uskutočnili v dňoch19. a 20. januára prvé zasadnutie o prijímaní maloletých osôb bez sprievodu v súvislosti s azylom zamerané na budovanie kapacít pri identifikácii osôb s osobitnými potrebami (vrátane detí bez sprievodu žiadajúcich o azyl) a na predstavenie osvedčených postupov v oblasti prijímania detí v situáciách veľkého prílevu. Ďalšie zasadnutia sa uskutočnia vo februári a v marci 2017.

Opatrenia na zlepšenie kapacít spracovania v Taliansku: Ako už bolo uvedené, kapacita talianskych orgánov vrátane dublinskej jednotky v oblasti registrácie a spracovávania žiadostí sa musí zvýšiť, aby sa zrýchlila registrácia osôb štátnych príslušností, ktoré sú oprávnené na premiestnenie, a splnili sa prísľuby. Na tento účel by Taliansko mohlo zvážiť aj prijatie ďalšej podpory od úradu EASO. Navyše by sa malo obmedziť prerozdelenie žiadateľov o premiestnenie do mnohých rôznych centier na celom území Talianska, ktorému sa do určitej miery nedalo zabrániť z dôvodu rekordného prílevu migrantov v roku 2016. Talianske orgány by mohli zvážiť zavedenie centralizovanejšieho systému, ktorý by umožňoval sústrediť žiadateľov o premiestnenie v menšom počte vyhradených centier premiestnenia, a to aspoň v posledných fázach postupu, aby sa uľahčili kroky, ktoré je potrebné vykonať pred premiestňovacími presunmi. Takýto systém by umožnil zjednodušenie fázy pred odchodom vrátane potrebných zdravotných kontrol a kultúrno-orientačných inštruktáží. Malo by to prispieť aj k zníženiu rizika útekov, keďže žiadosti o premiestnenie sa budú spracovávať rýchlejšie.

Opatrenia na urýchlenie času odozvy na žiadosti o premiestnenie: Ako sa uvádza v oddiele 2.1, na žiadosť Nórska boli v januári 2017 prvýkrát uvedené do praxe opatrenia s Europolom na uľahčenie dodatočných mimoriadnych bezpečnostných pohovorov.

Opatrenia na riešenie problémov súvisiacich s premiestňovaním zraniteľných žiadateľov a maloletých osôb bez sprievodu: Komisia pokračuje v podporovaní talianskych orgánov vo všetkom úsilí zameranom na objasnenie postupov na umožnenie premiestnenia maloletých osôb bez sprievodu. Malo by to viesť k urýchlenému začatiu premiestnení. Na účely urýchlenia týchto postupov by talianske orgány by mali vytvoriť jedno alebo viac vyhradených centier premiestňovania pre maloleté osoby bez sprievodu a mali by zvážiť využitie poradenstva a ďalšej podpory úradu EASO. Členské štáty by ďalej mali predkladať prísľuby týkajúce sa maloletých osôb bez sprievodu, aby boli k dispozícii miesta, keď budú predložené prvé žiadosti. Fungujúce premiestňovanie maloletých osôb bez sprievodu môže prispieť k zníženiu počtu útekov. So zreteľom na priamu uplatniteľnosť rozhodnutí Rady by poručníci už mali ako možnosť zvažovať premiestnenie oprávnených maloletých osôb bez sprievodu vo svojej starostlivosti. Talianske orgány by mali zabezpečiť, aby oprávnené maloleté osoby bez sprievodu boli čo najskôr po vylodení informované o premiestnení.

Opatrenia na obmedzenie sekundárnych pohybov: Ako súčasť opatrení, ktoré prijali talianske orgány na účely obmedzenia sekundárnych pohybov, talianska polícia naďalej pravidelne presúva migrantov, ktorí sa neoprávnene presunuli z juhu na sever krajiny, späť do prijímacích zariadení v južnom Taliansku. Ako je uvedené ďalej v texte, úrad EASO zintenzívnil činnosť mobilného tímu, ktorý vykonáva registráciu na premiestnenie v rôznych oblastiach, kde sú ubytovaní uchádzači o premiestnenie (na základe potrieb, ktoré uviedli talianske orgány), mimo registračných centrál. Úrad EASO nasadil aj stály azylový podporný tím na registráciu v dvoch ďalších lokalitách. Prítomnosť a pohyby neregulárnych migrantov na talianskom území by sa mali dôkladne monitorovať a malo by sa predchádzať neregulárnym sekundárnym pohybom.

2.4Opatrenia Komisie a agentúr EÚ

Európska komisia

Hlavné činnosti, ktoré vykonáva Komisia, sú zdôraznené v celej správe vrátane dvojstranných kontaktov s členskými štátmi na dosiahnutie pokroku pri plnení cieľov. Komisia bude naďalej poukazovať na obavy v súvislosti s členskými štátmi, ktoré zaostávajú vo vykonávaní rozhodnutí Rady. Ak v priebehu nasledujúcich mesiacov nenastane viditeľný pokrok, Komisia bez váhania využije svoje právomoci v súlade so zmluvami.

Komisia okrem toho na pravidelných stretnutiach styčných dôstojníkov, ktoré Komisia zorganizovala v Grécku (14. decembra 2016) a v Taliansku (31. januára 2017), diskutovala o možnostiach zlepšenia poskytovania informácií počas premiestňovania vrátane informácií pred odchodom a kultúrno-orientačnej inštruktáže. Má v úmysle lepšie usmerniť očakávania žiadateľov, a tým predísť sekundárnym pohybom alebo útekom pred postupom premiestnenia a ďalej budovať dôveru žiadateľov v mechanizmus premiestnenia. Komisia vypracovala dotazník a koncepčný dokument, v ktorom určila prioritné opatrenia vedúce k lepšiemu poskytovaniu informácií v každom kroku postupu premiestnenia. Na tento účel by sa mali aktualizovať súčasné brožúry o premiestnení, ktoré vypracoval úrad EASO, a krajiny premiestnenia by mali revidovať a v prípade potreby aktualizovať letáky poskytované žiadateľom. Komisia tiež navrhla, aby sa v spolupráci s úradom EASO poskytli krajinám, ktoré sa stretávajú s problémami v súvislosti so sekundárnym pohybom alebo útekmi, prispôsobené nástroje na poskytovanie informácií (napr. videá, letáky pre jednotlivé krajiny atď.).

Financovanie premiestnenia je k dispozícii pre Taliansko a Grécko a členské štáty premiestnenia prostredníctvom ich príslušných vnútroštátnych programov Fondu pre azyl, migráciu a integráciu (AMIF). Tieto programy sa menia s cieľom zohľadniť zmeny rozhodnutia Rady 2015/1601. Komisia podporuje simultánne presuny zmiešaných párov a rodín (napr. manžel má štátnu príslušnosť oprávnenú na premiestnenie, zatiaľ čo jeho manželka a/alebo deti majú inú štátnu príslušnosť), aby sa rešpektovala zásada rodinnej celistvosti. Presun jedného z manželov, ktorý nemá štátnu príslušnosť oprávnenú na premiestnenie, je založený na žiadosti o prevzatie podľa dublinského nariadenia, Taliansko a Grécko preto nedostanú jednorazovú platbu vo výške 500 EUR a členský štát premiestnenia nedostane jednorazovú platbu vo výške 6 000 EUR. Členské štáty však môžu preskúmať možnosť pokrytia týchto nákladov cez svoje príslušné vnútroštátne programy AMIF.

Ako sa predpokladá v posúdení potrieb, ktoré bolo vykonané v spolupráci s talianskym ministerstvom vnútra a inými zainteresovanými stranami, Komisia prijala vo vykazovanom období od talianskych orgánov žiadosť o núdzovú pomoc AMIF týkajúcu sa poskytovania služieb v ubytovacích zariadeniach pre uchádzačov o premiestnenie (požadovaný príspevok EÚ: 14,8 milióna EUR). Komisia ďalej v predchádzajúcom vykazovanom období prijala viaceré ďalšie žiadosti, ktoré sa netýkali premiestnenia, v celkovej výške 113,4 milióna EUR. Zatiaľ čo Komisia poskytla 38,2 milióna EUR, žiadosť o 14,8 milióna EUR (ako aj ďalšie) Komisia v súčasnosti posudzuje. Rozhodnutie sa očakáva čoskoro.